夏日集報恩僧寺同莊賢良諸公分韵得餠字
作者：韓淲
朝代：宋

paragraphs: 尋僧坐清晝，會友踐佳境。
興寄徒自深，遊觀轉便靜。
荷翻一水香，柳散滿階影。
相從解巾屨，愛此夏日永。
熏罏鼻觀通，汲井齒頰冷。
勞公具酒炙，餉我作湯餠。
同時得二士，俊發錐露穎。
高步不可攀，奇語尚堪省。
徐郎招不來，悵望終耿耿。
生平厭塵煩，老去合幽屏。
豈無親朋樂，所慮乏規警。
長歌及黄農，妙處亦深領。